.........................
اثكل وجهك على الثكلت بطنها وياك
وشلت جفك على الشالتك بتسعه
جنت منتضره ترفع راسي بين الناس
موش كبال مرتك صوتك ترفعه
وتهز ايدك على الهزتلك الكاروك
يبني رباك طيح متني والدمعه
واذكر لون الكماط من اشوف الشيب
وكماطك نزعته الشيب شينزعه
بية جروح وسعه خياطهن عمرين
واعذرك ملتهي بعيونها الوسعه
كلامك بي جمر يحركني طول الليل
لاتشعلني امك انة مو شمعه
اجيبه منين ذاك ال بأمك موصيك
ابوك البلكبر من لحده شيطلعه
مثل وجهك وياك السمع صار ثكيل
وحجيك بي ثكل لجتافي مارفعه
جنت تلبس جديد وصبري كله فتوك
واكول ابني بكبرتي يشيلني بضلعه
كبرت هسه وكمت ماتلبس القمصان
كمت تلبسني هسه وصوتي متسمعه
غريبه الظحكه فوك شفافي من سنين
فنك تلكه هلهوله بحلك فدعه
من اسولف قصتي لازم تسكت الخنساء
واحير الفاجدات بصوتي من انعه
انا المات ابنها بعينها ومامات
اندفن مو بالكبر بعيونها تشيعه
حط بعيني اصبعه واول امس حطيت
ذهب عرسي وحلالي وحنته بصبعه
ترى اليزرع حطب محصوله بس دخان
وتهب ريح بحصاده ومايكض زرعه
ودلولي الها حوية وماتطيح بكاع
مثل دعوة امام بليله الجمعه
واذا تفتح كبر المتأذية امه تشوف
الجفن اسود عليه صاير مثل طبعه
لشاعرها سيف الحلفي ..